Fl-10 ta' Marzu 2016, il-Kunsill approva l-pożizzjoni tiegħu fl-ewwel qari dwar regolament li ser jiffaċilita l-moviment liberu taċ-ċittadini permezz tas-simplifikazzjoni tar-rekwiżiti għall-preżentazzjoni ta' ċerti dokumenti pubbliċi fl-UE. Dan ir-regolament ser jevita l-ħtieġa ta' formalitajiet amministrattivi, bħal legalizzazzjoni jew postilla li l-awtoritajiet nazzjonali għadhom jeħtieġu għal ċerti dokumenti pubbliċi maħruġa minn Stat Membru ieħor, bħal dokumenti relatati ma' kwistjonijiet dwar l-istat ċivili (twelid, mewt, żwieġ u sħubiji reġistrati, eċċ.) jew dawk li jiċċertifikaw l-assenza ta' rekord kriminali. Ir-regolament ikopri wkoll dokumenti pubbliċi li ċ-ċittadini tal-UE jistgħu jintalbu jippreżentaw meta jkunu jixtiequ jivvotaw u/jew joħorġu bħala kandidati fl-elezzjonijiet għall-Parlament Ewropew jew fl-elezzjonijiet muniċipali. Sabiex jiġu megħluba l-ostakli tal-lingwa, ir-regolament jistabbilixxi wkoll formoli standard multilingwi li għandhom jintużaw bħala għajnuna ta' traduzzjoni mehmuża ma' xi dokumenti pubbliċi użati l-aktar ta' spiss f'kuntest transfruntier. "Bl-adozzjoni ta' dan is-sett ġdid ta' reġoli, aħna effettivament qed innaqqsu l-burokrazija għaċ-ċittadini Ewropej. Is-simplifikazzjoni tar-rekwiżiti għall-preżentazzjoni ta' ċerti dokumenti pubbliċi ser jissimplifikaw il-ħajja ta' kuljum ta' dawk iċ-ċittadini li huma affettwati minn kwistjonijiet transfruntieri", qal Ard van der Steur, il-Ministru għall-Ġustizzja tan-Netherlands u President tal-Kunsill. Il-Parlament Ewropew huwa mistenni jivvota fit-tieni qari f'sessjoni plenarja fi żmien qasir, biex b'hekk tiġi approvata l-pożizzjoni tal-Kunsill fl-ewwel qari mingħajr emendi, u jintemm il-proċess leġislattiv. Wara, it-test legali ser jiġi ppubblikat fil-Ġurnal Uffiċjali tal-UE. Pożizzjoni tal-Kunsill fl-ewwel qari Dikjarazzjoni tar-raġunijiet tal-Kunsill Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa